### Beslutningstema

Det skal besluttes, om der skal gives afslag på dispensation fra sø- og åbeskyttelseslinjen til lovliggørelse af et areal, der er tilplantet med træer og buske.

### Sagsfremstilling

Der er søgt om lovliggørende dispensation fra sø- og åbeskyttelseslinjen til at plante træer og buske på en del af matr. nr. 1204 [adresse].

Det tilplantede areal har en størrelse på ca. 1750 m2. Arealet er ejet af Tønder Kommune, og i 2015 har en borger fået en rådighedsaftale med Tønder Kommune om engjord på matr. nr. 1564 [adresse]. Efterfølgende er rådighedsaftalen mundtlig udvidet til også at omfatte den del af matr. nr. 1204, som nu er blevet tilplantet.

Af rådighedsaftalen fremgår det, at arealet (matr. nr. 1564) er omfattet af åbeskyttelseslinjen, hvorfor der ikke må foretages ændringer på arealet eller opstilles nogen form for bygninger eller installationer uden en kommunal tilladelse. Dette vil også være gældende for den udvidede aftale på matr. nr. 1204.

Borgeren har sammen med flere naboer passet arealer (matr. nr. 1204) med det formål at gøre det til et mere attraktivt rekreativt område for både fugle- og dyreliv og for beboere i kvarteret.

Arealet er beliggende indenfor sø- og åbeskyttelseslinjen, som har til formål at sikre søer og åer som værdifulde landskabselementer, som levesteder og spredningskorridor for plante- og dyrelivet samt sikre frit udsyn til søer og vandløb.

Efter Naturbeskyttelseslovens § 16 stk. 1, må der ikke placeres bebyggelse, campingvogne eller lignende eller foretages beplantninger eller ændringer i terrænet inden for en afstand af 150 m fra registrerede vandløb og søer på 3 ha. og derover.

Bestemmelsen er et generelt forbud mod at placere bebyggelse, foretage ændringer i terrænet og etablere beplantninger og lignende inden for beskyttelseslinjen. Kommunen kan dispensere fra forbuddet, når det ansøgte ikke ses at være i strid med bestemmelsens formål.

Det er forvaltningens vurdering, at der ikke skal gives dispensation fra sø- og åbeskyttelseslinjen til plantning af træer og buske på arealet, da det vil bevirke, at arealet ikke længere vil være en naturlig eng, og derved bliver levestedet for dyr og planter ændret. Desuden vil udsynet ud over engen og ned mod Kanal 102 og Galgestrømmen blive begrænset, når de plantede træer og buske vokser op i forhold til, hvis det kun er en naturlig vegetation på arealet.

Forvaltningen har ligeledes vurderet, at formålet med at tilplante arealet ikke har tilstrækkelig tungtvejende grund til at fravige den generelle beskyttelsesinteresse.

En dispensation fra sø- og åbeskyttelseslinjen vil kunne danne uønsket præcedens i lignende sager.

Et udkast til afslag på dispensationen fra sø- og åbeskyttelseslinjen har været sendt i partshøring, og der er kommet indsigelse imod den påtænkte afgørelse. Indsigelsen, et kort over arealet, rådighedsaftalen og et foto af engen er vedlagt som bilag.

### Lovgrundlag

Naturbeskyttelsesloven

### Fagchefen for Plan & Udvikling indstiller,

at der gives afslag til en dispensation fra sø- og åbeskyttelseslinjen.

### Beslutning

Indstillingen ikke godkendt, idet udvalget ønsker at imødekomme ansøgningen om dispensation fra sø- og åbeskyttelseslinjen for så vidt angår det allerede etablerede. Begrundelsen herfor er, at området passes med det formål at gøre det til et attraktivt rekreativt område for både dyr og mennesker med respekt for naturen. Udvalget lægger samtidig vægt på, at anvendelsen efter det oplyste vedrører en mindre del af det samlede beskyttede område.